《送别姚复庄燮》
清代·叶元阶

昔君湖上来，子规啼满树。今君从此去，溪流益奔布。

叆叆阴云中，群叫一如故。密叶暗不见，林花自纷雨。

凄然惊客耳，想当为其住。十日入山城，城北多野趣。

去冬历枯涸，兹复改秾煦。出挹清明界，重寻旧游路。

湖鸭喧萍沚，园鸠快宿澍。石亭堪止息，幽赏会来助。

遥念北山下，猿鹤有孤寓。夜月对常好，还轨骤难遽。

作诗怀之子，因风以将附。

作者简介：浙江慈溪人，字仲兰，号心水。诸生。工诗，善写兰，有诗人逸致。有《赤堇诗钞》。